Oud-Koevoetlid se liggaam dalk gevindChris Barnard ŉ Liggaam wat Dinsdag in ŉ veld buite Pretoria gevind is, is heel moontlik dié van die vermiste oud-Koevoetlid Chris Barnard (54). AO Johan van Dyk, woordvoerder van die Sinoville-polisiestasie, het bevestig die liggaam is vroeër Dinsdag deur ŉ lid van die publiek in die Wallmansthal-omgewing net buite Pretoria gevind. Volgens Van Dyk word daar vermoed dat dit Barnard is, maar DNS-toetse sal dit bevestig. Barnard is in Desember die laaste keer in die Sinoville-omgewing in Pretoria gesien. Sy familie het hom op 7 Desember as vermis aangemeld en ŉ uitgebreide soektog na hom is van stapel gestuur. Barnard se eksvrou het die private ondersoeker Mike Bolhuis aangestel om die polisie te help met die soektog. Bolhuis het gesê die liggaam is naby die Wallmansthal-weermagbasis gevind. Die liggaam was glo in ŉ duvet toegedraai. “Daar sal nou gewerk word om die verdagtes wat reeds in hegtenis geneem is positief met die liggaam wat gevind is te verbind.” Die ontdekking volg nadat ŉ reusesoektog na Barnard van stapel gestuur is waartydens daar in bosse, spruite en op kleinhoewes na hom gesoek is. Chris Barnard Barnard, wat in Irak in die veiligheidsbedryf gewerk het, het in Desember vir ŉ kort vakansie na Suid-Afrika teruggekeer. Hy het vroeër aanlyn bevriend geraak met ŉ vrou wat nou by sy verdwyning betrek word. Die ondersoek na Barnard se verdwyning het speurders na Vanderbijlpark gelei, waar ŉ vrou en twee mans sedertdien in hegtenis geneem is. Barnard se voertuig is by hulle gevind, asook sommige van sy persoonlike besittings. Daar is sedert sy verdwyning reeds duisende rande uit Barnard se bankrekening onttrek. Die drietal verdagtes het reeds in die Pretoria-Noord-landdroshof verskyn op aanklagte van huisbraak en diefstal. ŉ Klag van moord is later ook teen Corné de Beer (33), Richardt Botha (35) en Wayne van der Walt (35) aanhangig gemaak, al was Barnard se liggaam nog nie opgespoor nie. Die drie het geweier om te sê waar Barnard hom moontlik bevind en of hulle by sy verdwyning betrokke was. Hulle wou ook nie sê waar hulle aan sy voertuig kom nie. Die verdagtes het tydens hul laaste hofverskyning verlede maand hul borgtogaansoeke laat vaar.